Ġuda jaħbat għal Ġaffa u postijiet oħra Wara li saru dawn il-pattijiet Lisja mar għand is-sultan, u l-Lhud marru jaħdmu r-raba' Imma minn fost il-gvernaturi ta' dawk l-inħawi, Timotju u Apollonju bin Gennew, u wkoll Ġilormu u Demofon, u magħhom Nikanor, iċ-Ċiprijott, ma ħallewhomx jgħixu bi kwiethom u fis-sliem. In-nies ta' Ġaffa mbagħad għamlu delitt faħxi. Stiednu l-Lhud kollha li kienu jgħammru f'nofshom biex jitilgħu bin-nisa u t-tfal fuq id-dgħajjes li kienu ħejjewlhom, bħallikieku ma kellhom ebda ħsieb ħażin kontrihom, skont deċiżjoni tal-ġemgħa tal-belt. Il-Lhud, billi riedu jgħixu fis-sliem magħhom u ma kellhom ebda suspett, laqgħu l-istedina, imma meta ħarġuhom 'il barra, għarrquhom. Kienu mhux anqas minn mitejn ruħ. Ġuda malli sar jaf b'din il-kefrija man-nies ta' ġensu ta l-ordnijiet lin-nies ta' madwaru u sejjaħ lil Alla, l-imħallef ġust, imbagħad telaq għall-assassini ta' ħutu, ta n-nar billejl lill-port, ħaraq id-dgħajjes, u għadda minn xifer ix-xabla lil dawk li marru jistkennu fihom. U billi l-belt kienet magħluqa, telaq minn hemm bil-ħsieb li jerġa' jiġi u jeqred in-nies ta' Ġaffa. Sar jaf ukoll li n-nies ta' Ġamnija riedu jimxu bl-istess mod mal-Lhud li kienu jgħammru f'nofshom; billejl inxteħet għal fuq in-nies ta' Ġamnija, ta n-nar lill-port bix-xwieni b'kollox, tant li d-dawl tal-ħġejjeġ kien jidher sa minn Ġerusalemm, mitejn u erbgħin stadju 'l bogħod. Malli tbiegħdu xi disa' stadji minn hemm u kienu sejrin għal Timotju, qabżu fuqhom mhux anqas minn ħamest elef suldat u ħames mitt kavallier Għarbi. U xegħlet battalja qalila u n-nies ta' Ġuda bl-għajnuna ta' Alla marru tajjeb, u n-nomadi, mirbuħa kif kienu, talbu lil Ġuda jagħmel paċi magħhom, u wegħduhom li jagħtuhom il-bhejjem u jibqgħu jiswewlu fi ħwejjeġ oħra. Ġuda fehem li setgħu jiswewlu tassew f'ħafna ħwejjeġ, aċċetta li jagħmel paċi magħhom, ħadu b'id xulxin u telqu lejn it-tined tagħhom. Ġuda ħabat għal belt iffortifikata jisimha Kaspin, mdawra b'ħitan u swar u mgħammra b'taħlita ta' nies minn ħafna ġnus. In-nies li kienu ġewwa kellhom moħħhom mistrieħ bil-qawwa tas-swar u bil-ħażna tal-ikel, ħaduha man-nies ta' Ġuda, bdew jgħajruhom, u fuq kollox jidgħu u jkellmuhom ħażin. Imma n-nies ta' Ġuda sejħu lis-Sid il-kbir tad-dinja, li mingħajr kbiex u għodod oħra tal-gwerra ġarraf il-belt ta' Ġeriko fi żmien Ġożwè, u nxteħtu għal fuq is-sur qishom bhejjem feroċi. Malli ħatfu f'idejhom il-belt bir-rieda ta' Alla, għamlu straġi sħiħa, tant li l-għadira tal-qrib, wiesgħa żewġ stadji, dehret tbaqbaq bid-demm. Minn hemm imbagħad tbiegħdu xi seba' mija u ħamsin stadju u għaddew Karaks; hawn kien hawn il-Lhud, jgħidulhom it-Tubjanin. Lil Timotju ma sabuhx f'dawk l-inħawi, għax kien telaq minn hemm bla ma rnexxielu jagħmel xejn, imma ħalla gwarniġjun qawwi sewwa fl-inħawi ta' hemm. Dositew u Sosipater, ġenerali ta' madwar il-Makkabi, ħarġu għall-battalja u qatlu n-nies li Timotju kien ħalla fil-fortizza, 'il fuq minn għaxart elef ruħ. Imma l-Makkabi qassam l-eżerċtu qatgħa qatgħa, u qiegħed kmandanti, wieħed għal kull waħda minnhom; u hu rħielha għal Timotju, li kellu miegħu fanterija ta' mija u għoxrin elf ruħ u elfejn u ħames mitt kavallier. Malli sar jaf bl-avanzata ta' Ġuda, Timotju bagħat quddiem in-nisa u t-tfal u t-tagħbijiet li kellhom f'post imsejjaħ Karnajm. Din kienet fortizza diffiċli taħbat għaliha jew tilħaqha minħabba d-djuq tal-mogħdijiet li jagħtu għaliha. Malli dehret l-ewwel qatgħa ta' Ġuda l-għedewwa twerwru u ħakimhom il-biża' għad-dehra ta' Dak li jara kollox, u ħarbu min 'l hemm u min 'l hawn, tant li ħafna minnhom darbuhom sħabhom stess u nifduhom bix-xwabel tagħhom. Ġuda mbagħad għamel għal warajhom b'dagħdigħa kbira fuqu u nifed lil dawk ix-xellerati u qered minnhom madwar tletin elf ruħ. Timotju nnifsu waqa' f'idejn in-nies ta' Dositew u Sosipater; u beda jitlobhom li jitilquh qawwi u sħiħ, għax, qalilhom bil-ħażen ta' moħħu, kellu f'idejh il-ġenituri ta' ħafna minnhom, u l-aħwa tal-oħrajn, u dawn imorru ħażin jekk joqtluh. Wara li żgurahom b'ħafna tpaċpiċ li jibgħathom lura qawwijin u sħaħ, telquh bit-tama li jsalvaw lil ħuthom. Ġuda mbagħad ħareġ għal Karnajm u t-tempju ta' Atargati , u hemm qatel ħamsa u għoxrin elf ruħ. Wara t-tħarbita u l-qerda ta' dawn, mar bl-eżerċtu lejn Għefron, belt iffortifikata, li fiha kien joqgħod Lisja u kotra ta' nies minn ħafna ġnus. Kien hemm ħafna żgħażagħ b'saħħithom imqassma quddiem is-swar li bdew jiġġieldu b'ħilithom kollha; kellhom tagħmira kbira ta' magni tal-gwerra u vleġeġ. Imma wara li sejħu s-Sid, li bil-qawwa tiegħu jkisser il-forzi tal-għedewwa, ħatfu l-belt f'idejhom u qatlu xi ħamsa u għoxrin elf minn dawk li kienu ġo fiha. Imbagħad telqu minn hemm u rħewlha lejn Xitopoli , belt 'il bogħod minn Ġerusalemm xi sitt mitt stadju. Billi l-Lhud li kienu joqogħdu hemm xehdu kemm in-nies ta' Xitopoli kienu jinġiebu magħhom u li fi żminijiet koroh ħennew għalihom, irringrazzjawhom u talbuhom li għall-quddiem jibqgħu ħbieb mal-ġens tagħhom, imbagħad reġgħu lura lejn Ġerusalemm, għax il-festa tal-Ġimgħat kienet fil-qrib. Wara l-festa ta' Għid il-Ħamsin il-Lhud ħarġu għal Gorġja, il-gvernatur tal-Idumija, li kien qiegħed javanza bi tlitt elef fanterija u erba' mitt kavallier. Ġara li fil-battalja waqgħu mejta xi wħud mil-Lhud. Wieħed raġel jismu Dositew, min-nies ta' Bakimor, kavallier qalbieni, qabad lil Gorġja mill-mantar tiegħu u beda jiġbdu b'kemm kellu saħħa, għax lil dan il-misħut ried jaqbdu ħaj, imma kavallier mit-Traċja qabeż fuqu u qatagħlu driegħu. U hekk Gorġja ħarab lejn Marisa. Dawk tal-qatgħa ta' Esdri għejew għax kienu ilhom ħafna jitqabdu; għalhekk Ġuda talab il-Mulej jitqabad magħhom u jmexxi hu l-battalja. Imbagħad b'leħen għoli u b'ilsien missirijietu intona innijiet tal-gwerra u ħebb għal għarrieda għat-truppi ta' Gorġja u ġagħalhom jaħarbu. Ġuda mbagħad ġabar l-eżerċtu u mar fil-belt ta' Għadullam. Kif qorob is-seba' jum, issaffew skont id-drawwa tagħhom, u ċċelebraw is-Sibt hemmhekk. L-għada n-nies ta' Ġuda marru jiġbru l-iġsma tal-mejtin, ħaġa li kellha ssir, biex jidfnuhom ma' qrabathom fl-oqbra ta' missirijiethom. Imma taħt l-ilbies ta' kull wieħed mill-mejtin sabulhom xi oġġetti kkonsagrati lill-idoli ta' Ġamnija, ħaġa li skont il-Liġi ma kinitx tiswa għal-Lhud. Hekk deher ċar lil kulħadd għala dawn in-nies baqgħu mejta. Ilkoll imbagħad bdew ibierku lill-Mulej, l-imħallef ġust, li jikxef il-ħwejjeġ moħbija, u marru jitolbu; u talbu li d-dnub li għamlu jkun maħfur għalkollox. U Ġuda, ta' qalb nobbli, widdeb lis-suldati li jżommu ruħhom ħielsa mid-dnub għax kienu raw b'għajnejhom x'kien ġara minħabba d-dnub ta' dawk li kienu baqgħu mejta. Ġuda l-Makkabi għamel ġabra minn fost in-nies tiegħu u bagħat Ġerusalemm is-somma ta' elfejn drakma tal-fidda biex isir sagrifiċċju tal-purifikazzjoni; għamel ħaġa sabiħa u sewwa billi ħaseb fil-qawmien mill-imwiet . Li kieku ma kienx jemmen li l-mejtin jerġgħu jqumu, kienet tkun bluha u ħaġa żejda titlob għall-mejtin. Iżda billi hu ġieb quddiem għajnejh il-ġmiel tal-ħlas li hemm lest għal dawk li jorqdu r-raqda tal-mewt fil-ħbiberija ma' Alla, il-ħsieb tiegħu kien qaddis u twajjeb. Għalhekk offra sagrifiċċju tal-purifikazzjoni, biex il-mejtin jinħelsu minn dnubhom.